Trelis/gawiki huggingface dataset:
James Van Allen. Fisicí is réalteolaí a saolaíodh i Mount Pleasant, Iowa ab ea James Alfred Van Allen (7 Meán Fómhair 1914 – 9 Lúnasa 2006). Pleanálaí tábhachtach do Bhliain Idirnáisiúnta na Geoifisice (1957–1958), agus d'eagraigh staidéar chuici sin ar shonraí ó shatailítí Explorer I is Pioneer III ar an maighnéadaisféar os cionn an atmaisféir. Fuair sé amach go raibh dhá chrios radaíochta i gceist, agus tugtar "creasa Van Allen" orthu anois. Ina phríomhthaighdeoir ar 23 taiscéalaí spáis ina dhiaidh sin.
Gineadóir Van de Graaff. Inneall chun ardvoltas a chruthú a d'fhionn Robert Van de Graaff i 1931. Tá beilt rubair ann ag rothlú ar dhá rollán, rollán plaisteach ag an mbarr is rollán miotalach ag an mbun. Luchtaítear an bheilt go diúltach ag an mbarr de bharr cuimilt i gcoinne an rolláin phlaistigh, agus luchtaítear an rollán sin go dearfach. Nuair a thagann an bheilt chun deireadh a taistil, léimeann na leictreoin dhiúltacha ón mbeilt go dtí sraith biorán talmhaithe gar don bheilt, agus díluchtaíonn sé seo an bheilt. Ansin is an bheilt ag imeacht ón rollán miotalach, éiríonn sí dearfach (trí leictreoin a chailliúint don rollán miotalach) de bharr cuimilt leis an rollán sin. Ag an mbarr arís tá sraith biorán ceangailte trí shreang sheoltach le cruinneachán miotalach inslithe, agus léimeann leictreoin ón gcruinneachán trí na bioráin chun an bheilt a dhíluchtú arís. Ach cruinníonn lucht dearfach ar an gcruinneachán, agus mar sin méadaíonn voltas an chruinneacháin i leith na talún. Is féidir voltas de na milliúin volta a ghiniúint leis an inneall seo, a saothraíodh ina luasaire a úsáidtear i dtaighde núicléach.
Simon van der Meer. Fisicí is innealtóir a rugadh sa Hág ab ea Simon van der Meer (24 Samhain 1925 – 4 Márta 2011). Ó 1956, ina innealtóir sinsearach ceannais sa bhfoireann i mbun an imbhuailteoir proton/frithphrótón i CERN sa Ghinéiv. Cheap sé an próiseas a dtugtar "fuarú stóchastach" air chun déine na léas cáithníní imbhuailte a mhéadú, rud a bhí bunúsach i bhfionnadh na gcáithníní W is Z0, iompróirí an fhórsa núicléach laig. Le Carlo Rubbia, bhuaigh sé Duais Nobel na fisice i 1984 as seo.
Johannes Diderik van der Waals. Fisicí a saolaíodh i Leyden na hOllainne ab ea Johannes Diderik van der Waals (23 Samhain 1837 – 8 Márta 1923). Leathnaigh sé cothromóid chlasaiceach staid na ngás mar chothromóid staide van der Waals, a chuimsíonn dlíthe Boyle is Charles. D'fhoilsigh sé í i 1873 le cur síos ar staideanna cothromaíochta damhna aonchineálaigh faoi chúinsí ina luaitear an brú, an toirt is an teocht i dtéarmaí tairiseach criticiúil maidir le gach damhna ar leith. Bhuaigh sé Duais Nobel sa bhfisic in 1910 as. Ainmnítear ceann den dá nasc idiradamhacha thánaisteacha laga as (arb é an nasc hidrigine an ceann eile).
Fórsa van der Waals. Is éard is fórsa van der Waals ann ná nasc an-lag idir adaimh neodracha. Tarlaíonn sé nuair a bhíonn luchtanna urchomhaireacha scartha amach óna chéile sna hadaimh, mar shampla i ndéphoil. Mar sin, ar bhonn logánta tarlaíonn fórsaí éartha is aomtha idir na hadaimh seo, agus fórsa glan an-lag eatarthu. Laghdaíonn fórsa seo van der Waals go géar in aghaidh an fhaid idir na luchtanna. Bíonn na naisc laga seo freagrach as leachtú héiliam is na dtriathghás eile.
John Hasbrouck Van Vleck. Fisicí a saolaíodh i Middletown, Connecticut ab ea John Hasbrouck Van Vleck (13 Márta 1899 - 27 Deireadh Fómhair 1980). Bhunaigh sé teoiric nua-aoiseach an mhaighnéadais, bunaithe ar an teoiric chandamach. Shaothraigh sé teoiric iompar maighnéadach criostal. 
Scríobh sé an leabhar clasaiceach "The Theory of Electric and Magnetic Susceptibilities" (Teoiric na So-Ghabháltachtaí Leictreacha is Maighnéadacha, 1932) agus tugadh athair an mhaighnéadais nua-aoisigh air. 
Le Philip Anderson is Nevil Mott, bhuaigh sé Duais Nobel na Fisice sa bhliain 1977 as a staidéir bhunúsacha theoiriciúla ar struchtúr leictreonach córas maighnéadach is córas ar mhí-eagar.
John Vanbrugh. Drámadóir is ailtire Sasanach ab ea John Vanbrugh (24 Eanáir (baisteadh) 1664 – 26 Márta 1726). Scríobh sé coiméidí, "The Provoked Wife" (An Bhean Chéile Shaighdte, 1697) ina measc. Dhear sé Castle Howard gar d'Eabhrac, agus Pálás Blenheim. Tógadh é in Calais na Fraince sa bhliain 1688 as amhras go raibh sé ag spiaireacht ar son Liam Oráiste. Chaith sé 4 bliana go leith i bpríosún sa tír úd, cuid de sa Bastille.
George Vancouver. Loingseoir is taiscéalaí a rugadh i gKing's Lynn Shasana ab ea George Vancouver (22 Meitheamh 1757 – 10 Bealtaine 1798). Bhí sé le James Cook ar a dhara is a 3ú haistear farraige, agus ceapadh ina chaptaen i 1794 é. Rinne sé suirbhéireacht ar an Astráil is an Nua-Shéalainn. Ach cáil níos mó air as cruinneas is fairsinge a shuirbhéireachta ar chósta Mheiriceá Thuaidh leis an Aigéan Ciúin ó San Francisco suas go deisceart Alasca sna blianta 1791-95. Tá roinnt áiteanna in iarthuaisceart Mheiriceá Thuaidh ainmnithe ina dhiaidh, mar shampla, Vancouver sa Cholóim Bhriotanach, Oileán Vancouver, agus Vancouver, Washington.
Cornelius Vanderbilt. Boc mór iarnród Meiriceánach ab ea Cornelius Vanderbilt (27 Bealtaine 1794- 4 Eanáir 1877). Baint aige le loingeas freisin. Thosaigh a ghnó iarnróid le linn Chogadh Chathartha na Stát, agus faoi 1867 bhí Iarnród Láir Nua-Eabhrac faoina smacht. Lean a chlann is clann a chlainne é mar úinéirí iarnród.
John Vane. Cógaseolaí a rugadh i dTardebigg Shasana ab ea Sir John Robert Vane (29 Márta 1927 – 19 Samhain 2004). Rinne sé taighde suntasach ar ghabhdóirí aidréinéirgeacha sa néarchóras agus ról na scamhóg i ngabháil drugaí is an mheitibileacht. 
Rinne sé staidéar ar cheimic na bprostaglaindiní. Bhuaigh sé Duais Nobel na Fiseolaíochta nó an Leighis sa bhliain 1982 le Bengt Samuelsson is Sune Bergström as a bhfionnachtana ar phrostaglaindin agus comhábhair ghaolmhara.
Vatamhéadar. Ionstraim chun cumhacht leictreach a thomhas. Saghsanna éagsúla ann: an ceann leictridinimiciúil, atá bunaithe ar an imoibriú idir dhá réimse mhaighnéadacha, ceann amháin de bharr an tsrutha sa chiorcad is an ceann eile i gcomhréir leis an voltas; agus an ceann teirmeach, atá bunaithe ar iarmhairt téite an tsrutha.
Nikolai Ivanovich Vavilov. Géineolaí plandaí a rugadh i Moscó ab ea Nikolai Ivanovich Vavilov (25 Samhain 1887 –26 Eanáir 1943). Ceapadh ina cheannasaí ar thaighde talmhaíochta san Aontas Sóivéadach é, agus bhunaigh sé 400 institiúid is bhailigh 26,000 saghas cruithneachta. Chruthaigh sé óna chuid staidéir ar an gcruithneacht gur thosaigh an talmhaíocht is an tsibhialtacht san Afganastáin is an Aetóip. Chuir sé i gcoinne teoiric Lysenko ar an dúchas, agus cháin Lysenko é i 1937. Gabhadh é i 1940, agus meastar go bhfuair sé bás i sluachampa géibhinn. Faoi 1956 d'athbhunaigh an rialtas Sóivéadach a cháil agus d'ordaigh go n-athfhoilseofaí a shaothair.
Vearnais. Is leacht a thriomaíonn ina scannán crua cosanta trédhearcach maisitheach é vearnais. Tuaslagán de ghumaí in ola le tanadóir, cosúil le tuirpintín. I vearnaisí alcóil bíonn roisíní, cosúil le seileaic, in alcól meitile (alcól tionsclaíoch). I vearnaisí nua-aoiseacha bíonn polaiméir, cosúil le polúireatáin i dtuaslagóir. Ní bhíodh i seanleacair Shíneacha is Sheapánacha ach úscadh as crainn ar leith, agus líocha curtha leo.
Vega (spásárthach). Tugtar Vega ar dhá spásárthach (Vega I agus Vega II le bheith cruinn) a lainseáil an tAontas Sóivéadach i 1984 chun dhá phacáiste ionstraimí tomhais a chur ar thalamh Véineas i 1985, agus eitilt thar is staidéar a dhéanamh ar chóiméad Halley, a bhí le teacht ar a chamchuairt thréimhsiúil gar don Ghrian i 1986. Comhar idirnáisiúnta a bhí i gceist sna pacáistí ionstraimí is an spásloingseoireacht. Cuireadh na hionstraimí go talamh le balún, agus cuid mhaith den phróiseas léirithe ar an teilifís. Baineadh feidhm as imtharraingt Véineas chun na spásárthaigh a athdhíriú i dtreo an chóiméid. Fuair na pictiúir garamharc ar núicléas an chóiméid, agus rinneadh anailís ar ghás is deannach a eireabaill den chéad uair. Réabadh iad ag imbhuailtí na bpáirteagal san eireaball, agus cailleadh teileachumarsáid leo ansin.
Véibear. Aonad an SI don fhlosc maighnéadach a shamhlaítear a bheith ag rith ó phol thuaidh go dtí pol theas maighnéid. Is ionann véibear (Wb) is an méid floisc, má laghdaítear é go dtí 0 i dtréimhse 1 soicind, a ghineann volta amháin d'fhórsa leictreaghluaisneach i gcorna a ritheann an flosc seo tríd. Ainmnithe as Wilhelm Weber.
Veicteoir (míochaine). Sa mhíochaine, orgánach, artrapód go coitianta, a fheidhmíonn mar ghníomhaí idirmheánach chun miocrorgánach galrach a aistriú ó óstach amháin go hóstach eile. Eiseamláirí is ea an sceartán le tífeas, an corrmhíol maidir le maláire is fiabhras buí, agus an mhíoltóg gainimh le léaismeanáis.
Veirmicilít. Grúpa crémhianraí, déanta trí athrú míocaí. Páirteagail phóiriúla screamhacha atá inti, agus leathnaíonn a dtoirt faoi 20 nuair a théitear iad. Táirgeann sé seo ábhar támh teasdíonach le dlús íseal, a úsáidtear le haghaidh pacála, inslithe is déanamh plástair, agus mar mheán chun plandaí a shaothrú ón síol.
Veiste. Is astaróideach é (4) Veiste nó Vesta an 4ú astaróideach a d'fhionn Wilhelm Olbers (1758-1840) i 1807. Trastomhas 580 m aige. An t-aon astaróideach atá le feiceáil ag an tsúil, de bharr a ardfhrithchaiteachta. Tá sé ina uimhir 67 de réadanna an Grianchórais in ord a méid. Tá a fhithis thart ar an ghrian sa Chrios astaróideach mar atá níos sia ná sin de Mars agus níos lú na sin de Iúpatar. D'fhéadfadh sé gur abhacphláinéad é freisin.
Henry Clemens van de Velde. Ailtire a rugadh in Antuairp na Beilge ab ea Henry Clemens van de Velde (3 Aibreán 1863 - 25 Deireadh Fómhair 1957). Bhunaigh sé Scoil na nEalaíon is na gCeirdeanna i Weimar na Gearmáine i 1906, agus is uaithi sin a d'fhorbair Bauhaus Walter Gropius i 1919.
A luathshaol.
Bhí Henry ar an séú duine clainne i dteaghlach poitigéirí. Bhí an t-athair, Guillaume Charles van de Velde, arbh as an mBruiséil dó, go maith as, agus chomh maith leis an bpoitigéireacht d'eagraíodh sé féilte do chumadóirí ceoil idirnáisiúnta clúiteacha.
Martinus Veltman. Fisicí a rugadh i Waalwijk na hOllainne is ea Martinus J. G. Veltman a rugadh ar 27 Iúil 1931 - 2021. Chaith sé an chéad leath dá shaolré san Ollainn, an dara leath sna Stáit Aontaithe. 
Bhuaigh sé Duais Nobel na Fisice le Gerardus 't Hooft i 1999 as a chuid taighde, go luath ina shaolré, ar shoiléiriú an struchtúir chandamaigh sna himoibrithe leictrealaga san núicléas. 
D'fhoilsigh sé "Facts and Mysteries in Elementary Particle Physics" (Fíorais is Rúndiamhra i bhFisic na mBuncháithníní, 2003).
Léaráid Venn. Sa mhatamaitic, léaráid chun na gaolta idir tacair a léiriú, ceaptha ag an loighceoir Briotanach John Venn (1834-1923). Má tá tacar B ina fhothacar de thacar A, cuimsíonn an fhairsinge sa léaráid a sheasann don tacar A an fhairsinge a sheasann don tacar B go hiomlán. Má tá fairsinge ar an léaráid chéanna a sheasann don tacar C is gach eilimint de go hiomlán taobh amuigh den fhairsinge a sheasann don tacar A, is tacair scartha iad tacar A is tacar C.
Feadán Venturi. Fearas chun ráta sreafa sreabháin (an toirt sreafa in aghaidh an tsoicind) i bhfeadán a thomhas. Déantar caolú slim sa bhfeadán, agus tomhaistear an difríocht brú sa bhfeadán idir pointe roimh an gcaolú (thuas an sreabhadh) is pointe an chaolaithe. Is tomhas ar a ráta sreafa an difríocht brú seo, agus is féidir í a chailibriú ina m s. Ainmnithe as Giovanni Battista Venturi (1746-1822). Baintear feidhm as i gcarbradóir inneall dócháin inmheánaigh agus ar eitleáin chun a luas a thomhas.
Droichead Verrazano-Narrows. Droichead crochta cruach tábhachtach trasna an chaolais ar bhéal inbhear Nua-Eabhrac. Ceanglaíonn sé Oileán Staten agus Brooklyn. Tógadh i 1957-1964 é. Is é 1,298 m fad a phríomhréise. Ainmnithe as an taiscéalaí Iodálach Giovanni de Verrazano (1485-1528).
Edward Wilson Very. Ceapadóir is saineolaí lón cogaidh ó na Stáit Aontaithe ab ea Edward Wilson Very (1847-1910). I 1877 d'fhionn sé bladhmanna ceimiceacha (soilse Very) i gcomhair comharthaíochta istoíche.
Amerigo Vespucci. Taiscéalaí a rugadh i bhFirenze na hIodáile ab ea Amerigo Vespucci (1454-1512). D'eagraigh sé aistear don Domhan Úr tar éis do Columbus filleadh don Eoraip, agus thaiscéal cósta Veiniséala. Ainmníodh Meiriceá as de bharr a thuairisce ar a aistear, a thug le tuiscint gur tháinig sé ar mhórthír Mheiriceá i 1497.
VHS. Córas Físeán Baile, trádainm an taifeadán caiséad fístéipe a thug comhlacht JVC/Matsushita isteach don mhargadh baile i 1975. 4 huair athsheanma i gcaiséad. Ghlac cuid mhaith comhlachtaí eile leis mar chaighdeán idirnáisiúnta. Baineadh feidhm as caiséad níos lú i gcomhair ceamthaifeadán (VHS-C). Tá leagan feabhsaithe ann, an sár-VHS, le comharthaí scoite lonrais is crómanais, a bhaineann feidhm as téip le páirteagail mhiotalacha chun géire íomhá is dathanna feabhsaithe a tháirgeadh.
Sildenafil. Is éard is Sildenafil (Viagra a thrádainm) ann ná druga frithéagumais ghnéasaigh a shaothraigh an comhlacht Pfizer, agus a cuireadh ar an margadh don chéad uair i 1998.
Oibríonn sé trí shreabhadh na fola trí na baill ghiniúna fhireanna (an péineas) a mhéadú. Braitheadh an iarmhairt seo nuair a bhí an druga á thástáil mar chóireáil ar ghalar croí.
Stair.
Ar an 27 Márta 1998, cheadaigh an Riarachán Bia is Drugaí úsáid an druga Viagra.
Sa bhliain chéanna, bhuaigh Robert F. Furchgott, Louis Ignarro agus Ferid Murad Duais Nobel na Fiseolaíochta nó an Leighis as a gcúnamh i léiriú feidhm ocsaíd nítrigine mar chomharthamhóilin sa chóras cairdifeadánach. Bhí an léargas seo tábhachtach i bhforbairt teiripí do ghalair croí agus saothrú an druga Sildenafil.
Thosaigh Roinn na Cosanta Náisiúnta sna Stáit Aontaithe sna 200idí Viagra a sholáthar do sheansaighdiúirí – dhá phiolla bheaga ghorma an duine in aghaidh na míosa
Vibreach. Is ball de ghéineas nó aicme baictéir (Vibrio) é vibreach a bhíonn líneach, cuarach nó slatchruthach, de ghnáth le lascnaid ar cheann amháin. Fásann sé le hocsaigin nó gan í, agus faightear i dtimpeallacht uisciúil is stéig ainmhí é. Cuireann sé tús le calar.
Viciúine. Ball fiáin de chlann na gcamall, dúchasach do thalamh ard féarach sna hAindéis Láir is ea an viciúine. Cosúil leis an láma, ach níos lú caoile grástúla. Táirgeann sé an olann is breátha ar Domhan. An t-aon chrúbach le dhá mhéar coise atá beo fós, agus na clárfhiacla ag fás an t-am ar fad.
Giambattista Vico. Fealsamh staire a rugadh i Napoli na hIodáile ab ea Giambattista Vico (23 Meitheamh 1668 - 23 Eanáir 1744). Ina leabhar cáiliúil "Scienza Nuova" (Eolaíocht Nua, 1725) rinne sé iarracht eagar aontaithe a chur ar an léann daonna in aon eolaíocht dhaonna amháin, le teoiric thimthriallach ar fhás is meath sochaithe.
Vierzehnheiligen. Eaglais na gCeithre Naomh Déag i mBamberg na Gearmáine, sárshaothar rocócó dheisceart na Gearmáine. Balthasar Neumann (1687-1753) a thóg í ó 1743 go dtí 1772. Plean casta inmheánach inti —cruth croise, le 6 ubhchruth ag dul thar a chéile — taobh istigh de thaobh amuigh comhghnásach díreach.
&lt;br&gt;
Giacomo Barozzi da Vignola. Ailtire a rugadh i Vignola na hIodáile ab ea Giacomo Barozzi da Vignola (1 Deireadh Fómhair 1507 - 7 Iúil 1573). Dhear sé an Villa Giulia agus an "Chiesa del Gesú" (Eaglais Íosa) sa Róimh, dhá fhoirgneamh a raibh tionchar thar na bearta acu ar ailtireacht eaglasta na Fraince is na hIodáile. Meastar é mar cheann de na ailtirí Iodálacha is fearr i rith an 16ú aois.
Viking. I 1976 is 1977 a seoladh an dá spásárthach Viking 1 is Viking 2 chun géariniúchadh a dhéanamh ar Mhars, an scéim spáis ab uaillmhianaí go dtí sin. Bhí sé i gceist go rachadh cuid den dá cheann i dtír ar Mhars chun a dhromchla a thástáil go díreach, agus go leanfadh an chuid eile i bhfithis thart ar an bpláinéad, ag glacadh grianghraf de an t-am ar fad. D'éirigh leo dromchla uile Marsa, beagnach, a íomháú, agus thángadar den chéad uair ar bholcáin ollmhóra, cráitéir ollmhóra, dumhcha de shaghas nach bhfacthas roimhe, agus fothair amháin, na mílte ciliméadar ar fhad. Nuair a rinne na hárthaigh seo tástáil ar ithir Marsa, ní bhfuarthas aon rian de rud beo ann.
Vinil. Cnuasach tábhachtach ceimiceán orgánach, CH2=CH-. Éascaíonn an nasc dúbailte an próiseas pólaiméiriúcháin, agus mar sin tá an-chuid saghsanna polaiméire bunaithe air, a struchtúir is a n-airíonna ag brath ar na malartuithe a ghlacann páirt leis.
Vióla. Téaduirlis ceoil a bhoghaítear, cosúil ar gach bealach leis an veidhlín ach rud beag níos mó agus tiúnta cúigeach níos ísle.
Eugène Emmanuel Viollet-le-Duc. Ailtire is seandálaí a saolaíodh i bPáras ab ea Eugène Emmanuel Viollet-le-Duc (27 Eanáir 1814 - 17 Meán Fómhair 1879). Freagrach as athchóiriú ardeaglaisí Notre Dame, Amiens is Laon, agus an Château de Pierrefonds.
Víoróid. Blúire d'aigéad núicléasach ionfhabhtaíoch atá cosúil le víreas. De réir cineáil, bíonn lúb bheag RNA ann gan aon chumhdach próitéine (caipsid). Oibreán mar seo a chuireann tús le cuid mhaith galair phlandaí, cranda leannlusa mar shampla.
Vioscós. Tuaslagán ceallalóis a dtáirgtear snáithín ceallalóise athghinte (réón) as. Fionnadh i 1892 é, agus is é príomh-mhodh déantúsaíochta an réóin.
Víreas buí. Galar casta biatas siúcra. Víris is bun leis, víreas buíonna eorna agus/nó víreas éadrom buíonna eorna. Scaipeann aifidí na víris. Buítear na duilleoga agus cuirtear bac ar na soithigh fléim, ionas nach féidir leis na siúcraí aistriú go dtí na fréamhacha. Mar thoradh laghdaítear go mór ar an mbarr, go mór mór má tharlaíonn an t-ionfhabhtú go luath sa séasúr fáis. Is féidir an galar a chloí le sprae feithidicídeach ach é a fheidhmiú roimh theacht na bhfeithidí.
Víreas easpa imdhíonachta catúil. Galar víreasach i gcait, atá gaolmhar le víreas easpa imdhíonachta daonna (HIV) ach scartha uaidh. Ní chuireann an víreas ná an galar isteach ar dhaoine. Tarlaíonn raon comharthaí cliniciúla sa chat de réir mar a sháraíonn orgánaigh eile a chóras imdhíonach. Tarlaíonn athlasadh ainsealach don bhéal de bharr fiabhrais gan stad, agus leanann cailliúint thapa meáchain é sin. Ní féidir diagnóis chruinn a dhéanamh ar na comharthaí seo gan an fhuil a thástáil.
Víreas leoicéime catúla. Galar ionfhabhtaíoch i gcait a mbíonn víreas ar leith mar bhun leis. Feictear de ghnáth é i dtithe le cuid mhaith cat nó áiteanna a gcruinníonn cait. Is féidir go leanfaidh siadaí sa chóras limfeach an t-ionfhabhtú, agus riochtaí eile de bharr smachtú na himdhíonachta. Tá vacsaíní á saothrú, ach níl siad ar fáil go forleathan fós. Níl le déanamh ina choinne ach tástálacha fola ar na cait, agus iad siúd a iompraíonn an víreas a phiocadh amach.
Víreas leoicéime/liomfóma na T-chille daonna. Víreas a chuireann tús le foirmeacha ionsaitheacha leoicéime is liomfóma, agus galar a dtugtar "parapairéis spasmach thrópaiceach" air (neamhord géar céimnitheach néaróg a mbíonn pairilis mar thoradh air). Scaiptear an t-ionfhabhtú trí chomhriachtain ghnéasach nó ionaclú le snáthaidí truaillithe, agus tá sé forleathan in oirthear na hÁise, an Afraic is Meiriceá Theas.
Visteáiria. Tor duillsilteach dreaptha, dúchasach d'oirthear na hÁise is Meiriceá Thuaidh ach tugtha isteach in an-chuid tíortha. Na duilleoga cleiteach le duilleoigíní ubhchruthacha/leathfhada. Pisbhláthanna aige atá cumhra, liathchorcra, vialait nó bán, i gcrobhaingí fada crochta. Fástar mar mhaisiúchán é, ach is fadsaolach é agus éiríonn na stoic tiubh cnapánach. Fástar dhá speiceas go coitianta, ceann Síneach le bláthanna liathchorcra, agus ceann Seapánach le bláthanna gorma/corcairdhearga.
Vitriúivias. Ailtire is innealtóir míleata Rómhánach ab ea Vitriúivias (Marcas Vitrúivias Pollio, 1ú céad). Scríobh sé 10 n-imleabhar, "De Architectura" (Ar an Ailtireacht), an t-aon tráchtas Rómhánach ar marthain ar an ábhar seo.
Voltmhéadar. Ionstraim chun an difríocht poitéinsil nó an fórsa leictreaghluaisneach idir dhá phointe i gciorcad a thomhas. De ghnáth is aimpmhéadar é i sraithcheangal le friotaíocht ard is a scála grádaithe ina voltaí. Bíonn an sruth a ritheann díreach i gcomhréir leis an difríocht poitéinsil, bíodh is go laghdaíonn friotaíocht an mhéadair féin an difríocht poitéinsil, ag tabhairt earráide isteach sa tomhas. Déantar friotaíocht an mhéadair chomh beag agus is féidir i gcomparáid leis an bhfriotaíocht sheachtrach i sraithcheangal chun an earráid seo a laghdú.
Volvox. Gné alga ghlais abhann is locha. Tarlaíonn sé go coiteann i gcoilíneachtaí sféarúla de 500 cill nó níos mó. Lascann na cealla, agus de ghnáth, cuimsíonn sé clóraplast cupánchruthach amháin.
Chance Milton Vought. Dearthóir is déantúsóir aerárthach a rugadh i Nua-Eabhrac ab ea Chance Milton Vought (26 Feabhra 1890 – 25 Iúil 1930). Ar Oileán Fada i Nua-Eabhrac a rugadh é agus b'ann a fuair sé bás.
Fuair Vought a chuid oideachais tríú leibhéal i bPratt Institute i gcathair Nua-Eabhrac agus in Ollscoil Pennsylvania. Mhúin na deartháireacha Wright an eitleoireacht dó, agus bhí sé mar phríomhinnealtóir i gcomhlacht Wright gur bhunaigh a chomhlacht féin, in éineacht le Birdseye Lewis, i 1917, mar atá Lewis &amp; Vought Corp.
Dhear sé eitleáin mhíleata a raibh cáil orthu tráth:
Voyager. Lainseáladh dhá spásárthach, Voyager 1 is Voyager 2, i 1977, bliain a raibh fithisí na bpláinéad go léir oiriúnach chun gurbh fhéidir le spásárthach amháin eitilt thar gach ceann acu is pictiúir a ghlacadh díobh in aon chamchuairt amháin. Mar sin, tar éis lainseáil Voyager 1 chuaigh sé thar Iúpatar i 1979 is thar Shatarn i 1980. Lainseáladh Voyager 2 i 1977 agus thrasnaigh sé Iúpatar i 1979, Satarn i 1981, Úránas i 1986, agus Neiptiún i 1989. Faoi 1991 bhí an dá spásárthach ag druidim i dtreo an héalastad mar a dtéann réimse maighnéadach na Gréine i léig. Ghlac siad an-chuid pictiúr de na pláinéid seo uile, agus thug an chéad léargas ar bholcáin Io, gealach de chuid Iúpatair, agus an-chuid dá bhfuil ar eolas faoi Úránas is Neiptiún. Fuinnmhithe ag gineadóirí teirmileictreacha RTG, agus an teas ó mheath mais raidiseatóip mar fhoinse teasa acu.
Charles Voysey. Ailtire is dearthóir a rugadh i Hessle, in aice le Hull, Yorkshire ab ea Charles Francis Annesley Voysey (28 Bealtaine 1857 – 12 Feabhra 1941). Leanúnaí de chuid John Ruskin is William Morris i nGluaiseacht na nEalaíon is na gCeirdeanna. Dhear tithe tuaithe traidisiúnta le beanna méadaithe, stoic simléir, tacaí is díonta claonta fada. Rinne sé dearaí tábhachtacha eile do pháipéar balla, teicstílí, troscán is miotalóireacht. I Winchester Shasana a fuair sé bás.
Naisc sheachtracha.
Beathaisnéis
Conrad Hal Waddington. Sutheolaí is géineolaí a rugadh in Evesham Shasana ab ea Conrad Hal Waddington (8 Samhain 1905 – 26 Meán Fómhair 1975). Rinne sé forbairtí i dteoiric na héabhlóide. Chuidigh sé le tuiscint ar an eolaíocht a scaipeadh i measc an phobail le leabhair mar "The Ethical Animal" (An tAinmhí Eiticiúil, 1960). Shíothlaigh sé i nDún Éideann in Albain.
Otto Wagner. Ailtire a rugadh i bPenzing na hOstaire, bunaitheoir Scaradh na Víne in 1897 ab ea Otto Wagner (13 Iúil 1841 - 11 Aibreán 1918). Cosantóir suntasach na hailtireachta feidhmithí, go háirithe lena leabhar "Moderne Architektur" (Ailtireacht Nua-Aoiseach, 1895).
Selman Waksman. Bithcheimicí a rugadh i bPriluka na hÚcráine, a d'oibrigh sna Stáit Aontaithe ab ea Selman Abraham Waksman (22 Iúil 1888 – 16 Lúnasa 1973). Rinne sé taighde ar dhianscaoileadh ábhar orgánach ag miocrorgánaigh. Uaidh sin d'fhionn sé streiptimícin, an chéad fhrithbheathach rathúil i gcoinne na heitinne. Bhuaigh sé Duais Nobel na Fiseolaíochta nó an Leighis i 1952 as an éacht seo.
John Walker. Ceimicí a saolaíodh i Halifax Shasana is ea John E. Walker (7 Eanáir 1941). Rinne sé taighde, lena chomhghleacaí Paul Boyer, ar mheicníocht na heinsíme faoi bhun sintéis trífhosfáit adanóisín (ATP). Roinn an bheirt Duais Nobel sa cheimic le Jens Skou i 1997 dá thoradh.
Barnes Neville Wallis. Innealtóir aerloingseoireachta a saolaíodh i Ripley Shasana ab ea Barnes Neville Wallis (26 Meán Fómhair 1887 - 30 Deireadh Fómhair 1979). Dearthóir eitleán buamála Wellington, agus na mbuamaí preabacha a scrios na dambaí ar an Mohne is an Dam sa Ghearmáin. Sna 1950idí dhear sé an chéad aerárthach le sciatháin luasctha.